title: 2006/188/EZ: Odluka Vijeća od 21. veljače 2006. o sklapanju Sporazuma između Europske zajednice i Kraljevine Danske kojim se na Dansku proširuju odredbe Uredbe Vijeća (EZ) br. 343/2003 o utvrđivanju kriterija i mehanizama za određivanje države članice odgovorne za razmatranje zahtjeva za azil koji je u jednoj od država članica podnio državljanin treće zemlje i odredbe Uredbe Vijeća (EZ) br. 2725/2000 o osnivanju sustava „Eurodac” za usporedbu otisaka prstiju za učinkovitu primjenu Dublinske konvencije

text:
               19/Sv. 12

               HR

               Službeni list Europske unije

               100

         32006D0188

               L 066/37

               SLUŽBENI LIST EUROPSKE UNIJE

         ODLUKA VIJEĆA
   od 21. veljače 2006.
   o sklapanju Sporazuma između Europske zajednice i Kraljevine Danske kojim se na Dansku proširuju odredbe Uredbe Vijeća (EZ) br. 343/2003 o utvrđivanju kriterija i mehanizama za određivanje države članice odgovorne za razmatranje zahtjeva za azil koji je u jednoj od država članica podnio državljanin treće zemlje i odredbe Uredbe Vijeća (EZ) br. 2725/2000 o osnivanju sustava „Eurodac” za usporedbu otisaka prstiju za učinkovitu primjenu Dublinske konvencije
   (2006/188/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 63. stavak 1 točku (a) Ugovora, u vezi s prvom rečenicom prvog podstavka njegovog članka 300. stavka 2. i prvog podstavka članka 300. stavka 3. Ugovora,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je u ime Zajednice pregovarala Sporazum između Europske zajednice i Kraljevine Danske o proširenju odredaba Uredbi Vijeća (EZ) br. 343/2003 (2) i (EZ) br. 2725/2000 (3) na Dansku.

               (2)

               Sporazum je u ime Zajednice potpisan 13. ožujka 2005., a podliježe mogućnosti kasnijeg sklapanja, sukladno Odluci Vijeća od 13. lipnja 2005.

               (3)

               U skladu s člankom 3. Protokola o položaju Ujedinjene Kraljevine i Irske, koji je priložen uz Ugovor o Europskoj uniji i Ugovor o osnivanju Europske zajednice, Ujedinjena Kraljevina i Irska će sudjelovati u donošenju i primjeni ove Odluke.

               (4)

               U skladu s člancima 1. i 2. Protokola o položaju Danske, koji je priložen uz Ugovor o Europskoj uniji i Ugovor o osnivanju Europske zajednice, Danska ne sudjeluje u donošenju ove Odluke, ne obvezuje je niti se na nju primjenjuje.

               (5)

               Sporazum bi trebao biti odobren,

         ODLUČILO JE SLJEDEĆE:
   Članak 1.
   U ime Zajednice odobrava se Sporazum između Europske zajednice i Kraljevine Danske kojim se na Dansku proširuju odredbe Uredbe Vijeća (EZ) br. 343/2003 o utvrđivanju kriterija i mehanizama za određivanje države članice odgovorne za razmatranje zahtjeva za azil koji je u jednoj od država članica podnio državljanin treće zemlje i odredbe Uredbe Vijeća (EZ) br. 2725/2000 o osnivanju sustava „Eurodac” za usporedbu otisaka prstiju za učinkovitu primjenu Dublinske konvencije.
   Članak 2.
   Predsjednik Vijeća obavještava prema članku 10. stavku 2. Sporazuma (4).
   Članak 3.
   Ova Odluka se objavljuje u Službenom listu Europske unije.

      Sastavljeno u Bruxellesu 21. veljače 2006.

            Za Vijeće

            Predsjednica

         K. GASTINGER

      (1)  Mišljenje je dostavljeno 13. prosinca 2005. (još nije objavljeno u Službenom listu).

      (2)  SL L 50, 25.2.2003., str. 1.

      (3)  SL L 316, 15.12.2000., str. 1.

      (4)  Datum stupanja na snagu Sporazuma je prvi dan drugog mjeseca nakon što ugovorne stranke izvrše obavještavanje.


title: 2012/309/EU: Odluka Vijeća od 10. svibnja 2012. o imenovanju Europske prijestolnice kulture za godinu 2016. u Španjolskoj i Poljskoj

text:
               16/Sv. 003

               HR

               Službeni list Europske unije

               236

         32012D0309

               L 154/11

               SLUŽBENI LIST EUROPSKE UNIJE

               10.05.2012.

      ODLUKA VIJEĆA

   od 10. svibnja 2012.
   o imenovanju Europske prijestolnice kulture za godinu 2016. u Španjolskoj i Poljskoj
   (2012/309/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku br. 1622/2006/EZ Europskog parlamenta i Vijeća od 24. listopada 2006. o utvrđivanju djelovanja Zajednice za manifestaciju „Europska prijestolnica kulture” za godine od 2007. do 2019. (1), a posebno njezin članak 9. stavak 3.,
   uzimajući u obzir preporuku Europske komisije,
   uzimajući u obzir izvješće povjerenstva za odabir iz lipnja 2011. u vezi s postupkom odabira europskih prijestolnica kulture u Španjolskoj odnosno Poljskoj,
   budući da:
   Kriteriji iz članka 4. Odluke br. 1622/2006/EZ u cijelosti su ispunjeni,
   DONIJELO JE OVU ODLUKU:
   Članak 1.
   Donostia-San Sebastián i Wrocław imenuju se „Europskim prijestolnicama kulture 2016.” u Španjolskoj i Poljskoj.
   Članak 2.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 10. svibnja 2012.

            Za Vijeće

            Predsjednik

         U. ELBÆK

      (1)  SL L 304, 3.11.2006., str. 1.


title: Odluka Vijeća od 15. prosinca 2014. o imenovanju člana Upravnog odbora Europske agencije za sigurnost i zdravlje na radu za Njemačku

text:
               17.12.2014

               HR

               Službeni list Europske unije

               C 453/2

         ODLUKA VIJEĆA
   od 15. prosinca 2014.
   o imenovanju člana Upravnog odbora Europske agencije za sigurnost i zdravlje na radu za Njemačku
   (2014/C 453/02)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 2062/94 od 18. srpnja 1994. o osnivanju Europske agencije za sigurnost i zdravlje na radu (1), a posebno njezin članak 8.,
   uzimajući u obzir popise kandidata koje su Vijeću podnijele vlade država članica te organizacije radnika i poslodavaca,
   uzimajući u obzir popise članova i zamjenika članova Savjetodavnog odbora za sigurnost i zdravlje na radu,
   budući da:

               (1)

               Vijeće je odlukama od 2. prosinca 2013. (2) i 12. lipnja 2014. (3) imenovalo članove i zamjenike članova Upravnog odbora Europske agencije za sigurnost i zdravlje na radu za razdoblje koje završava 7. studenoga 2016.

               (2)

               Organizacija radnika Europska konfederacija sindikata (ETUC) podnijela je prijedlog imenovanja za jedno mjesto koje treba popuniti,

         DONIJELO JE OVU ODLUKU:
   Članak 1.
   Članom Upravnog odbora Europske agencije za sigurnost i zdravlje na radu za razdoblje koje završava 7. studenoga 2016. imenuje se:
   II.   PREDSTAVNICI ORGANIZACIJA RADNIKA

               Zemlja

               Član

               Njemačka

               gđa Sonja KÖNIG

         Članak 2.
   Članove i zamjenike članova koji još nisu predloženi za imenovanje Vijeće imenuje naknadno.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 15. prosinca 2014.

            Za Vijeće

            Predsjednik

         M. MARTINA

      (1)  SL L 216, 20.8.1994., str. 1.

      (2)  Odluka Vijeća od 2. prosinca 2013. o imenovanju članova i zamjenika članova Upravnog odbora Europske agencije za sigurnost i zdravlje na radu (SL C 360, 10.12.2013., str. 8.).

      (3)  Odluka Vijeća od 12. lipnja 2014. o imenovanju članova i zamjenika članova Upravnog odbora Europske agencije za sigurnost i zdravlje na radu za Litvu i Maltu (SL C 182, 14.6.2014., str. 14.); Odluka Vijeća od 12. lipnja 2014. o imenovanju članova i zamjenika članova Upravnog odbora Europske agencije za sigurnost i zdravlje na radu za Francusku (SL C 186, 18.6.2014., str. 5.).


title: Odluka Nadzornog tijela EFTA-e br. 357/15/COL od 23. rujna 2015. o okončanju formalnog istražnog postupka u pogledu državne potpore u korist trgovačkog društva Sandefjord Fotball AS (Norveška) [2016/906]

text:
               9.6.2016

               HR

               Službeni list Europske unije

               L 152/59

         ODLUKA NADZORNOG TIJELA EFTA-e
   br. 357/15/COL
   od 23. rujna 2015.
   o okončanju formalnog istražnog postupka u pogledu državne potpore u korist trgovačkog društva Sandefjord Fotball AS (Norveška) [2016/906]
   NADZORNO TIJELO EFTA-e („TIJELO”),
   uzimajući u obzir Sporazum o Europskom gospodarskom prostoru („Sporazum o EGP-u”), posebno njegov članak 61. i Protokol 26,
   uzimajući u obzir Sporazum među državama EFTA-e o osnivanju Nadzornog tijela i Suda („Sporazum o nadzoru i sudu”), a posebno njegov članak 24.,
   uzimajući u obzir Protokol 3 uz Sporazum o nadzoru i sudu („Protokol 3”), posebno članak 7. stavak 3. dijela II.,
   budući da:
   I.   ČINJENICE

   1.   Postupak

               (1)

               Nakon što je primilo pritužbe i tržišne informacije, Tijelo je 31. listopada 2013. obavijestilo norveška nadležna tijela o navodima u pogledu državne potpore koji se odnose na financiranje novog nogometnog stadiona u Sandefjordu (dokument br. 686574). U tom istom dopisu Tijelo je zatražilo informacije o navodnoj mjeri potpore koje su norveška nadležna tijela dostavila 29. studenoga 2013. (dokumenti br. 691773 i 691774).

               (2)

               Tijelo je 16. siječnja 2014. (dokument br. 694963) od norveških nadležnih tijela zatražilo dodatne informacije koje su dostavljene 14. veljače 2014. (dokument br. 699518).

               (3)

               Na temelju informacija koje je imalo na raspolaganju Tijelo je 22. listopada 2014. odlučilo donijeti Odluku br. 444/14/COL o otvaranju formalnog istražnog postupka u pogledu potpore u korist trgovačkog društva Sandefjord Fotball AS i pozvalo norveška nadležna tijela da dostave primjedbe. Ta je Odluka objavljena u Službenom listu 15. siječnja 2015., a treće strane pozvane su da dostave primjedbe u roku od mjesec dana od objave.

               (4)

               Norveškim nadležnim tijelima produžen je rok za dostavu primjedbi do 23. prosinca 2014., kada su ona te primjedbe i dostavile (dokumenti br. 733899 – 733901). Tijelo nije primilo daljnje primjedbe.

         2.   Korisnik – trgovačko društvo Sandefjord Fotball AS

               (5)

               Sandefjord Fotball club jest udruga osnovana 1998. na temelju sporazuma o suradnji između dva najveća nogometna kluba u području Sandefjorda, kluba Sandefjord Ballklubb i kluba IL Runar. Cilj te suradnje bio je stvaranje u Sandefjordu profesionalne nogometne momčadi koja može ostvariti plasman u prvu norvešku ligu.

               (6)

               Društvo Sandefjord Fotball AS, trgovačko društvo s ograničenom odgovornošću, djeluje kao profesionalna („elitna”) momčad. (1) Suradnja između kluba Sandefjord Fotball i trgovačkog društva Sandefjord Fotball AS temelji se na zahtjevima Norveškog nogometnog saveza. Klub ima i amatersku momčad i juniorsku nogometnu momčad. Također održava ljetne nogometne škole i organizira regionalna nogometna natjecanja mladih igrača amatera.

         3.   Opis mjere

   3.1.
         Pozadina

               (7)

               Sve do 2007. elitna momčad kluba Sandefjord Fotball služila se za treninge i utakmice općinskim stadionom u Bugårdsparkenu. Međutim, taj stadion nije udovoljavao zahtjevima norveške nogometne federacije za klubove koji igraju u prvoj ligi. Procjene su govorile da bi za dogradnju postojećeg stadiona bilo potrebno 40 milijuna NOK, a općina Sandefjord nije željela toliko uložiti.

         3.2.
         Gradnja novog stadiona

               (8)

               U 2005. općina Sandefjord i društvo Sandefjord Fotball AS razgovarali su o mogućnostima izgradnje novog stadiona. Općina se složila osigurati potrebno zemljište, a društvo Sandefjord Fotball AS preuzelo je na sebe financiranje stadiona i upravljanje njime.

               (9)

               Općina je u području Pindsle kupila nekoliko zemljišnih parcela za koje je platila ukupno 3,7 milijuna NOK. To je zemljište tada imalo poljoprivrednu namjenu. Odlukom općine od 6. rujna 2005. kojom se ta kupovina odobrava predvidjela se prenamjena u zemljište za poslovnu namjenu i za izgradnju stadiona. U novom je prostornom planu to zemljište podijeljeno u dva dijela: za parcelu 152/96 proglašena je miješana namjena – stadion i poslovna namjena, a za parcelu 152/97 poslovna namjena. Na temelju sporazuma od 28. studenoga 2006. obje su parcele zatim prenesene na dva društva kćeri u potpunom vlasništvu društva Sandefjord Fotball AS: parcela 152/96 na Sandefjord Fotball Stadion AS, a parcela 152/97 na Sandefjord Fotball Næring AS.

               (10)

               Prema sporazumu, društvo Sandefjord Fotball AS bilo je odgovorno za organiziranje potrebnog financiranja izgradnje stadiona. Troškovi izgradnje tog projekta procijenjeni su na 110 milijuna NOK. Nogometni klub Sandefjord Fotball AS trebao je pridonijeti sa 70 milijuna NOK iz svojih vlastitih i sredstava vanjskih ulagača, iz prodaje prava korištenja imena itd., a za preostalih 40 milijuna NOK trebao je podići kredit. Sredstva za doprinos trgovačkog društva Sandefjord Fotball AS trebala su se djelomično prikupiti prodajom zemljišta prenamijenjenog za poslovnu namjenu (parcela 152/97) poduzeću Pindsle Property AS.

               (11)

               Osim obveze izgradnje stadiona taj je sporazum sadržavao i niz drugih obveza. Posebno se društvo Sandefjord Fotball AS složilo da će na mjestu stadiona izgraditi cestu i da će snositi troškove povezane s prestankom upotrebe starog stadiona, uključujući popravke.

               (12)

               Ubrzo nakon potpisivanja tog sporazuma, dionice poduzeća Sandefjord Fotball Næring AS, koje je bilo vlasnik parcele 152/97, kupilo je poduzeće Pindsle Property AS za iznos od 40 milijuna NOK. Prije prodaje nije provedena procjena vrijednosti trgovačkog društva.

               (13)

               Novi stadion završen je u srpnju 2007., a ukupni troškovi izgradnje iznosili su 110 milijuna NOK. (2) Osim nogometnog terena i tribina stadion ima i niz drugih sadržaja, uključujući atletsku stazu, teretanu i dvorane za sastanke. Ti sadržaji besplatno se iznajmljuju drugim (uglavnom amaterskim sportskim) organizacijama.

         3.3.
         Prodaja stadiona koja je uslijedila

               (14)

               Društvo Sandefjord Fotball AS zatekle su 2009. financijske poteškoće. Klub je odlučio sredstva prikupiti prodajom trgovačkog društva Sandefjord Fotball Stadion AS (trgovačko društvo koje je bilo vlasnik stadiona i susjednih nekretnina na parceli 152/96) poduzeću Pindsle Property AS. Ovoga je puta u skladu s norveškim pravom bila potrebna procjena vrijednosti trgovačkog društva koju bi provela treća strana zato što su neke osobe bile ujedno članovi odbora i dioničari i trgovačkog društva i poduzeća Pindsle Property AS.

               (15)

               Izvješćem stručnjaka od 6. travnja 2009. vrijednost trgovačkog društva Sandefjord Fotball Stadion AS procijenjeno je na iznos između 14 i 16 milijuna NOK. To je trgovačko društvo prodano 9. lipnja 2009. po cijeni od 15 milijuna NOK.

         4.   Odluka o pokretanju postupka

               (16)

               Tijelo je 22. listopada 2014. objavilo Odluku br. 444/14/COL o otvaranju formalnog istražnog postupka u pogledu potpore u korist trgovačkog društva Sandefjord Fotball AS.

               (17)

               U svojoj je odluci Tijelo donijelo privremeni zaključak da je prijenos zemljišta na trgovačko društvo Sandefjord Fotball AS bila državna potpora u smislu članka 61. stavka 1. Sporazuma o EGP-u. Tijelo je posebno smatralo da se taj prijenos i za parcelu 152/96 (miješana namjena – stadion i poslovna namjena) i za parcelu 152/97 (poslovna namjena) proveo po cijeni nižoj od tržišne vrijednosti.

               (18)

               Budući da norveška nadležna tijela nisu dostavila nikakve tvrdnje u pogledu ocjene spojivosti, Tijelo je sumnjalo može li se ta mjera proglasiti spojivom s funkcioniranjem Sporazuma o EGP-u.

         5.   Primjedbe norveških nadležnih tijela

               (19)

               Norveška nadležna tijela dostavila su primjedbe na odluku o pokretanju postupka dopisom od 23. prosinca 2014. (dokumenti br. 733899 – 733901).

         5.1.
         Predmetna transakcija ne uključuje državu potporu

               (20)

               Norveška nadležna tijela u svojim primjedbama tvrde da prijenos zemljišta s općine Sandefjord na društvo Sandefjord Fotball AS nije činio državnu potporu jer se time navodnom korisniku nije dala nikakva prednost.

               (21)

               Norveška nadležna tijela posebno tvrde da je tržišna vrijednost tog zemljišta u vrijeme te transakcije bila negativna, a u tu svrhu su dostavila stručnu procjenu vrijednosti od 5. veljače 2014. Glavni razlog za navodnu negativnu vrijednost tog zemljišta je taj što je društvo Sandefjord Fotball AS imalo obvezu kao dio te transakcije (prema odredbama prijenosa zemljišta kao i u skladu s pravilima prostornog planiranja) izgraditi nogometni stadion, a troškovi izgradnje stadiona premašivali su vrijednost zemljišta.

               (22)

               Prema norveškim nadležnim tijelima, obveza izgradnje stadiona može se ispravno nametnuti kao „posebna obveza” u skladu s točkom 2.2.(c) dijela V. Smjernica Tijela o elementima državne potpore kod prodaje zemljišta i zgrada od strane tijela javne vlasti („Smjernice o prodaji zemljišta”). (3)

         5.2.
         Svaki bi iznos potpore bio vrlo ograničen

               (23)

               Kada je riječ o iznosu navodne državne potpore, norveška nadležna tijela tvrde da bi u slučaju da Tijelo ustanovi da je predmetno zemljište imalo pozitivnu tržišnu vrijednost ta vrijednost bila ograničena.

               (24)

               Norveška nadležna tijela pojašnjavaju da u Norveškoj poljoprivredno zemljište uživa posebnu zaštitu. Njegova prodaja i/ili promjena namjene predmet su strogih kontrola regionalnih poljoprivrednih odbora. U slučaju predmetnog zemljišta nadležni je poljoprivredni odbor prihvatio prijedlog prenamjene samo na temelju cilja u obliku javnog interesa izgradnje stadiona. Ne bi bilo moguće da nositelj projekta to zemljište kupi isključivo za poslovnu namjenu. Stoga se na prijenos zemljišta ne može primijeniti načelo ulagača u tržišnom gospodarstvu. Umjesto toga norveška nadležna tijela smatraju da se svaka procjena tržišne vrijednosti mora temeljiti na cijeni poljoprivrednog zemljišta, što je jedina realistična alternativna namjena.

               (25)

               Za razliku od toga, što se tiče vrijednosti zemljišta prenamijenjenog za poslovnu namjenu (parcela 152/97), norveška nadležna tijela tvrde da je poduzeće Pindsle Property AS, trgovačko društvo koje je kupilo Sandefjord Fotball Næring AS za 40 milijuna NOK, platilo više od tržišne cijene. U prilog toj tvrdnji pozivaju se na izvješće o procjeni vrijednosti (Prilog 11. dokumentu br. 699518), u kojemu se zaključuje da parcela 152/97 ima tržišnu vrijednost od približno 15 milijuna NOK. (4) Ta se procjena vrijednosti temelji na prosječnoj cijeni poslovnog zemljišta u području Pindsle u vrijeme te transakcije.

               (26)

               Nadalje, norveška nadležna tijela tvrde da se radi izračuna iznosa potpore u svakom slučaju mora provesti niz odbitaka. Ti se odbici temelje na određenim obvezama društva Sandefjord Fotball AS koje je on preuzeo na korist općine u skladu sa sporazumom od 28. studenoga 2006.: i. 2,6 milijuna NOK za obnovu starog stadiona; ii. 400 000 NOK za zamjenu reflektora na starom stadionu; iii. 1,5 milijuna NOK za izgradnju javnog pješačkog puta; i iv. 5 milijuna NOK za izgradnju kružnog toka i pješačkog prijelaza. Tako je sporazumom ukupno predviđeno da nogometni klub Sandefjord Fotball AS mora radi pružanja usluga općini snositi troškove u iznosu od 9,5 milijuna NOK (kako je tada procijenjeno) (5).

         5.3.
         Svaka eventualna državna potpora mora se proglasiti spojivom

               (27)

               Norveška nadležna tijela tvrde da bi se, u slučaju da Tijelo u predmetnoj transakciji utvrdi element državne potpore, svaka takva potpora morala proglasiti spojivom s funkcioniranjem Sporazuma o EGP-u u skladu s njegovim člankom 61. stavkom 3. točkom (c).

               (28)

               Norveška nadležna tijela ističu da je promicanje sporta, uključujući izgradnju sportske infrastrukture, cilj od zajedničkog interesa. Oni nadalje tvrde da je u ovom predmetu državna potpora nužan i odgovarajući instrument.

               (29)

               Norveška nadležna tijela posebno pojašnjavaju da je u Sandefjordu postojala potreba za novim stadionom. Ukazuju na velik pritisak na korištenje postojećim općinskim stadionom koji su u to vrijeme koristili i nogometni klub Sandefjord Fotball i druge momčadi. Nadalje, moderniji je stadion bio potreban radi udovoljavanja zahtjevima u vezi s izdavanjem dozvole Norveškog nogometnog saveza kojom bi se elitnoj momčadi nogometnog kluba Sandefjord Fotball – koja je bila djelovala na temelju privremenog izuzeća – dopustio ostanak u prvoj norveškoj ligi.

               (30)

               Općina Sandefjord razmotrila je mogućnost nadogradnje postojećeg stadiona kojom se, ipak, ne bi riješilo pitanje manjka kapaciteta. Za razliku od toga, izgradnjom novoga stadiona riješili bi se i pitanje kapaciteta i problemi s dozvolom, a osim toga bi se dobio nogometni objekt za čitav okrug Vestfold. Kao što se može vidjeti iz tablice u nastavku, taj novi stadion služi raznim klubovima. Nadalje, stari općinski stadion obnovljen je (obnovu je financiralo društvo Sandefjord Fotball AS) i danas ga u potpunosti koriste lokalni sportski klubovi (atletski i nogometni), škole i građani. Time se dodatno pokazuje da je u Sandefjordu postojala potreba za novim stadionom i da je svaka eventualna državna potpora bila odgovarajuća. Nadalje, za nadogradnju postojećeg stadiona općina bi trebala uložiti približno 40 milijuna NOK (datum), bez ikakvih izgleda za privlačenje privatnih sredstava.

               (31)

               Norveška nadležna tijela ujedno tvrde da bi svaka eventualna potpora bila razmjerna. Kao prvo, oni upućuju na činjenicu da je većinu troškova ulaganja za novi stadion financiralo društvo Sandefjord Fotball AS, koje je troškovima izgradnje pridonijelo u najvećem mogućem iznosu iz svojih vlastitih sredstava i bankovnim kreditom. Tim se vlastitim doprinosom osiguralo da se iznos potpore zadrži na najnižoj mogućoj razini.

               (32)

               Norveška nadležna tijela ujedno ističu negospodarske socijalne i amaterske sportske aktivnosti koje su omogućene izgradnjom stadiona. Postojeći općinski stadion sada je u potpunosti na raspolaganju amaterskim sportovima. Osim toga, niz amaterskih sportskih i društvenih aktivnosti, uključujući školske događaje, redovno se odvijaju na novom stadionu.

               (33)

               Kako bi se to pojasnilo, norveška nadležna tijela dostavila su tablicu u nastavku u kojoj se iznosi, prema raznim korisnicima, procijenjena godišnja iskorištenost stadiona u razdoblju 2007.–2014.:

                           Klub

                           Aktivnost

                           Sati godišnje

                           Plaćanje

                           Elitna momčad kluba Sandefjord Fotball

                           20 utakmica (travanj – listopad/studeni) 100 sati
                           Treninzi travanj – listopad/studeni 2 sata × 5 × 16 = 160 sati (6)

                           260

                           Da

                           Juniorska te kadetska momčad kluba Sandefjord Fotball

                           Treninzi i utakmice svibanj – rujan

                           60

                           Da

                           Suradnički klubovi

                           Treninzi i utakmice svibanj – rujan

                           30

                           Ne

                           Suradnički klubovi

                           Prostorije za tečajeve i konferencije, proslave, forum trenera i menadžera, predavanja

                           30

                           Ne

                           Sandar IL (sportski klub)

                           Finale kupa Sandar (za dob 14 do 19 godina), uključujući ceremoniju otvorenja (i upotreba svlačionica)

                           25

                           Ne

                           Vestfold Fotballkrets (okružni nogometni savez)

                           Okupljanje momčadi Sandefjorda i okruga općenito; za dob 14 do 16 godina; uključuje treninge i utakmice, tečajeve i edukaciju za trenere

                           30

                           Ne

                           Sandefjord Fotball Bredde (sportovi za djecu i mlade), amaterski turniri

                           Uprava kluba služi se prostorijama za tečajeve i konferencije. Nogometna škola tijekom ljeta, jeseni i uskršnjih praznika; za dob 6 do 12 godina; na nogometnom terenu. Amaterski turniri „Company cups”

                           90

                           Ne

               (34)

               Osim toga, obližnje škole i nekoliko atletskih klubova služe se vikendima atletskom stazom. Na stadionu se također održavaju dani aktivnosti koje organiziraju škole.

               (35)

               Stoga neprofesionalna upotreba stadiona čini više od 50 %. Glavno ograničenje dodatnog povećanja neprofesionalne upotrebe izdržljivost je prirodnog travnatog terena. (7) Profesionalnom je timu osigurana povlaštena upotreba stadiona putem rezerviranja nogometnog terena za utakmice koje igra na domaćem terenu te povlaštena upotreba nogometnog terena radi treninga. Sve organizacije mogu čitave godine upotrebljavati zatvorene prostore (npr. svlačionice i urede).

               (36)

               Kao što se može vidjeti iz prethodno navedene tablice, većina neprofesionalnih korisnika ne plaća nikakvu zakupninu. Suprotno tome, elitna momčad za upotrebu stadiona plaća godišnju zakupninu u iznosu od 3 milijuna NOK uvećanu za 20 % iznosa dobivenog prodajom karata. Norveška nadležna tijela smatraju da taj iznos odgovara tržišnoj zakupnini: slične momčadi plaćaju zakupninu za jedan sat u rasponu od 2 000 do 5 000 NOK, što sveukupno daje zakupninu nižu od 3 milijuna NOK godišnje. Norveška nadležna tijela stoga smatraju da elitna momčad nogometnog kluba Sandefjord Fotball tom zakupninom koju plaća za upotrebu stadiona ne ostvaruje prednost pred svojim konkurentima.

               (37)

               Nadalje, norveška nadležna tijela ističu da će svaki eventualni učinak na trgovinu i tržišno natjecanje biti vrlo ograničeni zbog lokalnog karaktera ovog kluba. Karte za utakmice na domaćem terenu u pravilu se prodaju samo lokalno i navijačima gostujućih norveških momčadi. Prihod od prodaja na kioscima tijekom utakmica kreće se između 600 000 NOK i milijun NOK godišnje. Kada je riječ o robi koja nosi obilježja kluba, njezino je tržište uglavnom ograničeno na navijače iz okruga Vestfold. U pogledu tih proizvoda ne postoji tržišno natjecanje između klubova. Ime arene prodano je poduzeću Komplett.no, internetskoj ttrgovini elektronike iz Sandefjorda. U toj se areni oglašavaju samo lokalni poduzetnici.

               (38)

               Učinak na trgovinu i tržišno natjecanje ograničeno je čak i u pogledu tržišta za igrače. Društvo Sandefjord Fotball AS trguje igračima samo u vrlo ograničenoj mjeri i samo s drugim norveškim klubovima. Na primjer, u razdoblju 2011.–2013. trgovanje igračima donijelo je prihod od samo 1,35 milijuna NOK i troškove od 860 000 NOK.

               (39)

               Kada je riječ o pravima televizijskog prijenosa, norveška nadležna tijela objašnjavaju da njima centralizirano upravlja Norveški nogometni savez. Dio prihoda koji pripada klubu ovisi o njegovu položaju na ljestvicama dviju najjačih norveških liga. Budući da stvaran interes za norveški nogomet izvan Norveške ne postoji, ta prava televizijskog prijenosa nemaju nikakav stvaran učinak na trgovinu i tržišno natjecanje.

         II.   OCJENA

   1.   Postojanje državnih potpora

               (40)

               Članak 61. stavak 1. Sporazuma o EGP-u glasi: „Osim ako je drugačije propisano ovim Sporazumom, svaka potpora koju dodjeljuju države članice EZ-a, države EFTA-e ili koja se dodjeljuje putem državnih sredstava u bilo kojem obliku, koja narušava ili prijeti narušavanjem tržišnog natjecanja pogodujući određenim poduzećima ili proizvodnji određenih proizvoda nespojiva je s provedbom ovog Sporazuma u mjeri u kojoj utječe na trgovinu između država članica.”

               (41)

               To znači da mjera čini državnu potporu u smislu članka 61. stavka 1. Sporazuma o EGP-u ako se kumulativno ispune sljedeći uvjeti: mjera je dodijeljena od strane države ili putem državnih sredstava, donosi nekom poduzeću selektivnu gospodarsku prednost te može utjecati na trgovinu između ugovornih strana i narušiti tržišno natjecanje.

         1.1.
         Državna sredstva

               (42)

               Kako bi neka mjera bila državna potpora mora biti dodijeljena od strane države ili putem državnih sredstava. Koncept države ne odnosi se samo na središnju vlast nego se njime obuhvaćaju sve razine državne uprave (uključujući i općine) kao i javna poduzeća (8).

               (43)

               Predmetno je zemljište kupila općina Sandefjord, a zatim je preneseno na dva društva kćeri društva Sandefjord Fotball AS. Tijelo stoga donosi zaključak da taj prijenos zemljišta uključuje državna sredstva.

         1.2.
         Poduzeće

               (44)

               Prema vrlo ustaljenoj sudskoj praksi poduzeća su pravne osobe koje obavljaju gospodarsku djelatnost, bez obzira na njihov pravni status i način financiranja (9). Gospodarske su djelatnosti one djelatnosti koje obuhvaćaju ponudu robe ili usluga na tržištu (10).

               (45)

               Društvo Sandefjord Fotball AS profesionalni je nogometni klub organiziran kao privatno trgovačko društvo. Djeluje na više tržišta, uključujući tržište transfera igrača nogometa kao i tržišta prodaje karata, prava televizijskog prijenosa, klupskih suvenira i pokroviteljstva.

               (46)

               Tijelo stoga donosi zaključak da je trgovačko društvo Sandefjord Fotball AS poduzeće u smislu članka 61. Sporazuma o EGP-u.

         1.3.
         Gospodarska prednost

               (47)

               Prijenosom zemljišta na poduzeće može se donijeti gospodarska prednost, posebno ako se provede po cijeni nižoj od tržišne.

               (48)

               Transakcija kojom se prenose državna sredstva nije državna potpora kada se ona provodi u skladu s uobičajenim tržišnim uvjetima na način da se njome ne donese prednost nekom poduzeću (11). To se naziva test subjekta u tržišnom gospodarstvu.

         1.3.1.   Prijenos parcele 152/96

               (49)

               U vrijeme prijenosa na društvo Sandefjord Fotball AS parcela 152/96 imala je poslovnu i namjenu izgradnje nogometnog stadiona. Zbog toga, kako bi se dobila lokacijska dozvola, u svaku izgradnju na toj zemljišnoj parceli mora biti uključen stadion. Budući da troškovi izgradnje stadiona premašuju svaku moguću vrijednost tog zemljišta, norveška nadležna tijela tvrde da je tržišna cijena parcele 152/96 nula, ako ne i negativna.

               (50)

               Tijelo napominje da obveze iz prostornog planiranja mogu utjecati na tržišnu cijenu zemljišta. Međutim, obvezom izgradnje nogometnog stadiona ne može se sniziti tržišna cijena na nulu, posebno u slučaju transakcije kojoj je cilj pomoći nogometnom klubu u izgradnji novog stadiona (12).

               (51)

               Osim toga, Tijelo se poziva na odjeljak 2.2. točku (d) svojih Smjernica o prodaji zemljišta u kojoj se navodi da u načelu „tržišna vrijednost ne bi trebala biti manja od primarnih (13) troškova u razdoblju od najmanje tri godine nakon kupnje, osim ako je neovisni stručnjak za nekretnine posebno utvrdio opći pad tržišnih cijena zemljišta i zgrada na mjerodavnom tržištu.” U predmetnom slučaju općina Sandefjord kupila je zemljište koje je kasnije podijeljeno u parcele 152/96 i 152/97 za 3,7 milijuna NOK. Tijelo napominje da se prijenos zemljišta na društvo Sandefjord Fotball AS proveo po cijeni nižoj od općinskih troškova kupnje.

               (52)

               Na temelju prethodno navedenog, Tijelo donosi zaključak da se prijenosom parcele 152/96 dala gospodarska prednost društvu Sandefjord Fotball AS.

         1.3.2.   Prijenos parcele 152/97

               (53)

               Parcela 152/97 imala je u vrijeme prijenosa na društvo Sandefjord Fotball AS poslovnu namjenu. Norveška nadležna tijela tvrde da se prijenos parcele 152/97 mora ocijeniti u kontekstu ugovora od 28. studenoga 2006. kojim se taj nogometni klub posebno obvezuje na izgradnju stadiona u zamjenu za zemljište. S obzirom na to da procijenjeni troškovi izgradnje stadiona premašuju vrijednost tog zemljišta, tim se prijenosom nije mogla dati gospodarska prednost.

               (54)

               Tijelo napominje da parcela 152/97 ima poslovnu namjenu. Stoga u skladu s pravilima o prostornom planiranju u pogledu te zemljišne parcele nema nikakve obveze izgradnje stadiona. Niti su postojala ikakva obvezujuća ograničenja na temelju njezine ranije namjene kao poljoprivrednog zemljišta koja je vrijedila u vrijeme prijenosa na društvo Sandefjord Fotball AS. Društvo Sandefjord Fotball AS obvezuje se na organiziranje i financiranje izgradnje stadiona jedino ugovorom od 28. studenoga 2006. To je jedini pravni instrument kojim se predviđa prodaja parcele 152/97 radi financiranja dijela te izgradnje.

               (55)

               Tijelo smatra da subjekt u tržišnom gospodarstvu koji prodaje zemljište ne bi nametnuo takav uvjet u pogledu izgradnje ili financiranja stadiona. Stoga Tijelo ne može prihvatiti tvrdnju da se u ocjeni postojanja gospodarske prednosti mora uzeti u obzir ugovorna veza između prijenosa parcele 152/97 na društvo Sandefjord Fotball AS i izgradnje stadiona.

               (56)

               Tijelo nadalje napominje da je ubrzo nakon tog prijenosa društvo Sandefjord Fotball AS prodalo udio u poduzeću Sandefjord Fotball Næring AS, trgovačkom društvu koje je bilo vlasnik parcele 152/97, poduzeću Pindsle Property AS za 40 milijuna NOK. Tom se prodajom dokazuje da je predmetno zemljište imalo gospodarsku vrijednost.

               (57)

               Na temelju prethodno navedenog Tijelo donosi zaključak da se prijenosom parcele 152/97 dala gospodarska prednost društvu Sandefjord Fotball AS.

         1.4.
         Selektivnost

               (58)

               Navodne državne potpore proizlaze iz transakcije između općine Sandefjord i društva Sandefjord Fotball AS. One predstavljaju selektivnu mjeru u skladu s člankom 61. Sporazuma o EGP-u, u smislu da se ona odnosi samo na jedno posebno poduzeće.

         1.5.
         Narušavanje tržišnog natjecanja i nepovoljan utjecaj na trgovinu između ugovornih strana

               (59)

               U skladu sa sudskom praksom u pogledu utjecaja na trgovinu i narušavanja tržišnog natjecanja, Tijelo „ne mora utvrditi stvarni utjecaj potpore na trgovinu […] i stvarno narušavanje tržišnog natjecanja, nego samo ispitati mogu li te mjere utjecati na tu trgovinu i narušiti tržišno natjecanje” (14).

               (60)

               Sama činjenica da se potporom jača položaj nekog poduzeća u odnosu na druga poduzeća koja konkuriraju u trgovini unutar EGP-a dovoljna je za donošenje zaključka da ta mjera može narušiti tržišno natjecanje i utjecati na trgovinu između ugovornih strana Sporazuma o EGP-u (15).

               (61)

               Elitna momčad nogometnog kluba Sandefjord Fotball igrala je 2006. u prvoj norveškoj ligi, s mogućnošću kvalificiranja za Europska prvenstva. Osim toga, profesionalni nogometni klubovi, osim što sudjeluju u nogometnim natjecanjima, provode gospodarske djelatnosti na nekoliko tržišta kao što su tržišta transfera profesionalnih igrača, reklama, pokroviteljstva, suvenira i medijskih prava. Potporom profesionalnom nogometnom klubu može se tako ojačati njegov položaj na svakom od tih tržišta od kojih se većinom može pokrivati više zemalja u EGP-u. Što se tiče tržišta transfera igrača, društvo Sandefjord Fotball AS bilo je u to vrijeme – a i danas je – aktivno na tržištu transfera s mogućnošću preuzimanja igrača iz drugih zemalja u EGP-u.

               (62)

               Tijelo stoga donosi zaključak da se predmetnom mjerom može narušiti tržišno natjecanje i utjecati na trgovinu među ugovornim stranama Sporazuma o EGP-u.

         1.6.
         Zaključak o postojanju potpore

               (63)

               Na temelju prethodno navedenih nalaza, Tijelo donosi zaključak da je predmetna mjera državna potpora u smislu članka 61. stavka 1. Sporazuma o EGP-u.

         1.7.
         Iznos potpore

               (64)

               Što se tiče parcele 152/96, Tijelo prihvaća da se obvezom iz prostornog planiranja koja uključuje izgradnju stadiona smanjuje tržišna vrijednost tog zemljišta. (16) Međutim, kao što je prethodno objašnjeno u uvodnoj izjavi 50., u ovom se slučaju ne može opravdati tržišna cijena u iznosu nula. Na temelju odjeljka 2.2. točke (d) Smjernica toga Tijela o prodaji zemljišta, općina Sandefjord morala je predmetno zemljište prodati najmanje po cijeni kojom se pokrivaju njezini vlastiti troškovi kupnje. Na temelju toga Tijelo smatra da potpora u pogledu te zemljišne parcele iznosi 1,9 milijuna NOK (17).

               (65)

               Što se tiče parcele 152/97, Tijelo napominje da je društvo Sandefjord Fotball AS prodalo udio u poduzeću Sandefjord Fotball Næring AS, trgovačkom društvu koje je bilo vlasnik parcele 152/97, poduzeću Pindsle Property AS za 40 milijuna NOK. Pindsle Property AS privatno je trgovačko društvo i nije u vrijeme te transakcije bilo dio iste grupe s društvom Sandefjord Fotball AS. Stoga se ta prodaja provela između dva samostalna trgovačka društva. (18) Tijelo nije primilo nikakve uvjerljive dokaze da se ta transakcija nije provela po tržišnoj cijeni. U skladu s time, Tijelo smatra da je to najbolji dostupni pokazatelj tržišne vrijednosti parcele 152/97.

               (66)

               Na temelju prethodno navedenog Tijelo donosi zaključak da je ukupna tržišna vrijednost zemljišta prenesenog na društvo Sandefjord Fotball AS u vrijeme transakcije iznosila 41,9 milijuna NOK. Međutim, u skladu sa sporazumom od 28. studenoga 2006., društvo Sandefjord Fotball AS ujedno je preuzelo neke obveze provođenja radova za općinu Sandefjord. Kao što je navedeno u prethodnom stavku 26., procijenjeni ukupni troškovi tih obveza bili su u vrijeme tog sporazuma 9,5 milijuna NOK. Norveška nadležna tijela objasnila su da bi, kada ne bi postojale takve odredbe toga sporazuma, te radove provela općina. U skladu s time Tijelo prihvaća da se njihovi ukupni troškovi – kako su predviđeni u vrijeme sporazuma – moraju odbiti od iznosa potpore.

               (67)

               Tijelo stoga donosi zaključak da je ukupna potpora dana društvu Sandefjord Fotball AS iznosila 32,4 milijuna NOK.

         2.   Postupovni zahtjevi

               (68)

               U skladu s člankom 1. stavkom 3. dijela I. Protokola 3 „Nadzorno tijelo EFTA-e pravodobno se obavješćuje o svim planovima za dodjelu ili izmjenu potpora kako bi se o njima moglo očitovati […]. Dotična država ne primjenjuje predložene mjere sve dok se taj postupak ne okonča konačnom odlukom.”

               (69)

               Prijenos predmetnog zemljišta nije bio prethodno prijavljen Tijelu. Tijelo stoga donosi zaključak da norveška nadležna tijela nisu ispunila svoje obveze koje proizlaze iz članka 1. stavka 3. dijela I. Protokola 3.

         3.   Spojivost

               (70)

               U skladu s člankom 61. stavkom 3. točkom (c) Sporazuma o EGP-u potpore za poticanje razvoja određenih gospodarskih djelatnosti ili određenih gospodarskih prostora mogu se smatrati spojivima s funkcioniranjem Sporazuma o EGP-u ako takve potpore ne utječu negativno na trgovinske uvjete u mjeri u kojoj bi to bilo suprotno zajedničkom interesu.

               (71)

               Tijelo napominje da još nije izdalo nikakve smjernice kojima bi bile pokrivene državne potpore za izgradnju sportske infrastrukture. Stoga će se predmetna mjera ocijeniti izravno u skladu s člankom 61. stavkom 3. točkom (c) Sporazuma o EGP-u.

               (72)

               U skladu s praksom u vrijeme kada je predmetna potpora dodijeljena, ocjena Tijela temelji se na sljedećim koracima:

                           —

                           Je li predmetna mjera potpore usmjerena na dobro definirane ciljeve od zajedničkog interesa?

                           —

                           Je li predmetna potpora dobro osmišljena kako bi se njome ostvario taj cilj od zajedničkog interesa, tj. odgovorilo na tržišni neuspjeh, ili neki drugi cilj? Posebno:

                                       —

                                       Je li državna potpora odgovarajući instrument?

                                       —

                                       Postoji li učinak poticaja, tj. mijenja li se tom potporom ponašanje poduzeća?

                                       —

                                       Je li mjera potpore razmjerna, tj. bi li se ista promjena ponašanja mogla postići i manjom potporom?

                           —

                           Jesu li narušavanje tržišnog natjecanja i utjecaj na trgovinu ograničeni tako da je sveukupni saldo pozitivan?

               (73)

               Prethodno navedena pitanja obradit će se u sljedećim stavcima.

         3.1.
         Cilj od zajedničkog interesa

               (74)

               Tijelo kao prvo napominje da promicanje sporta nije u Sporazumu o EGP-u izravno navedeno kao zajednički cilj. Međutim, promicanje sporta može se smatrati dijelom promicanja obrazovanja, osposobljavanja i mladosti kao i socijalne politike. Ciljem EGP-a smatra se bolja suradnja u tim područjima, kako je posebno utvrđeno u člancima 1. i 78. Sporazuma o EGP-u. Načini te bolje suradnje nadalje su definirani u Protokolu 31 uz Sporazum o EGP-u o suradnji u posebnim područjima izvan četiriju sloboda. Članak 4. tog Protokola naslovljen je „Obrazovanje, osposobljavanje, mladi i sport” i njime se, na primjer, predviđa sudjelovanje ugovornih strana u Europskoj godini obrazovanja putem sporta 2004. Time se pojašnjava bliska povezanost promicanja sporta i ciljeva utvrđenih Sporazumom o EGP-u.

               (75)

               To tumačenje odgovara pristupu Europske komisije („Komisija”). U Europskoj uniji promicanje sporta posebno se spominje u članku 165. Ugovora o funkcioniranju Europske unije (UFEU), uvedenom Ugovorom iz Lisabona. Međutim, Komisija je i prije Ugovora iz Lisabona prepoznala posebnu ulogu sporta u europskom društvu u smislu zdravlja, obrazovanja, socijalne uključenosti i kulture, pri čemu se ta uloga temelji na strukturama koje se oslanjaju na volonterski rad. Nakon Ugovora iz Lisabona prepoznato je da se promicanjem sporta pridonosi i ukupnim ciljevima strategije Europa 2020. poboljšavajući zapošljivost i mobilnost, osobito putem radnji kojima se promiče socijalno uključivanje u i putem sporta, obrazovanja i osposobljavanja.

               (76)

               S obzirom na prethodno navedeno, Tijelo donosi zaključak da je promicanje razvoja obrazovanja, osposobljavanja i mladih putem sporta cilj od zajedničkog interesa. Tijelo nadalje napominje da koristi od Opće uredbe o skupnom izuzeću ako se ispune određeni uvjeti može imati i financiranje sportske infrastrukture. Time se nadalje pokazuje da je promicanje sporta, uključujući izgradnju sportske infrastrukture, cilj od zajedničkog interesa.

         3.2.
         Odgovarajući instrument

               (77)

               Kako bi se ocijenilo je li državna potpora učinkovita u ostvarivanju utvrđenog cilja od zajedničkog interesa, Tijelo mora prvo otkriti i definirati problem koji se treba riješiti. Državna potpora morala bi biti usmjerena na situacije u kojima se potporom može donijeti znatno poboljšanje koje tržište samo ne može dati. Osim toga, predložena mjera potpore mora biti odgovarajući instrument za ostvarivanje utvrđenog cilja od zajedničkog interesa.

               (78)

               Što se tiče nogometnih stadiona u Norveškoj prepoznat je tržišni neuspjeh u obliku nedostatka komercijalnih ulaganja u stadione koji su strukturni gubitaši jer njihovi prihodi nisu dovoljni za pokrivanje troškova tih ulaganja (19).

               (79)

               Nadalje, norveška nadležna tijela dokazala su stvarnu potrebu za novim nogometnim stadionom u Sandefjordu. Ona se dokazuje problemima s kapacitetom postojećeg općinskog stadiona u vrijeme predmetne mjere i činjenicom da stari stadion više nije ispunjavao zahtjeve Norveškog nogometnog saveza u vezi s izdavanjem dozvole. Konačno, s obzirom na neprofitabilni karakter stadionske infrastrukture, državna potpora bila je potrebna za pokretanje ulaganja.

               (80)

               U kontekstu toga Tijelo donosi zaključak da je državna potpora bila odgovarajući instrument.

         3.3.
         Učinak poticaja

               (81)

               Tijelo može državnu potporu proglasiti spojivom s funkcioniranjem sporazuma o EGP-u jedino ako ona ima učinak poticaja. Učinak poticaja postoji ako se predmetnom potporom korisnik potakne na promjenu ponašanja u smislu ostvarivanja utvrđenog cilja od zajedničkog interesa, i to na promjenu ponašanja koju on bez predmetne potpore ne bi poduzeo.

               (82)

               Tijelo prije svega napominje da izgradnja stadiona nije bila započela prije prijenosa predmetnog zemljišta.

               (83)

               Osim toga, iz podataka koje su dostavila norveška nadležna tijela razvidno je da društvo Sandefjord Fotball AS nije moglo financirati izgradnju stadiona bez državne potpore jer nije imalo ni financijska sredstva ni mogućnost posuđivanja dovoljnog iznosa za pokrivanje tog manjka. Njegov je vlastiti financijski doprinos izgradnji stadiona već bio na granici mogućnosti (20).

               (84)

               Na temelju prethodno navedenoga Tijelo donosi zaključak da je predmetna mjera potpore imala poticajni učinak.

         3.4.
         Razmjernost

               (85)

               Državna potpora smatra se razmjernom ako je iznos potpore ograničen na najnižu moguću razinu potrebnu za postizanje utvrđenog cilja od zajedničkog interesa. Tijelo u pravilu svoju ocjenu razmjernosti temelji na konceptima prihvatljivih troškova i maksimalnog intenziteta potpore.

               (86)

               Kako je navedeno u uvodnoj izjavi 67., potpora dodijeljena društvu Sandefjord Fotball AS ukupno iznosi 32,4 milijuna NOK. Kako bi se ocijenio intenzitet te potpore taj se iznos mora promatrati u odnosu na prihvatljive troškove ulaganja. Tijelo smatra da troškovi koje je društvo Sandefjord Fotball AS snosilo u ime općine Sandefjord, koji su odbijeni od iznosa potpore – vidjeti uvodnu izjavu 66. – ne mogu biti dio prihvatljivih troškova. Ukupni se troškovi ulaganja u iznosu od 110 milijuna NOK stoga moraju umanjiti za 9, milijuna NOK. Stoga prihvatljivi troškovi ulaganja iznose 100,5 milijuna NOK, a odgovarajući intenzitet potpore iznosi 32 %. Tijelo napominje da je taj intenzitet potpore prilično nizak i da je ostatak ulaganja financirao korisnik, društvo Sandefjord Fotball AS.

               (87)

               Međutim, intenzitet potpore mora se ocijeniti i u svjetlu društvenih koristi koje proizlaze iz predmete stadionske infrastrukture. Kao što je utvrđeno u prethodnom odjeljku I.5.3., stadion za razne neprofesionalne namjene upotrebljava niz korisnika, uključujući amaterske sportske momčadi i škole. Ovim je negospodarskim namjenama zauzeto više od 50 % ukupne uporabe stadiona.

               (88)

               Nadalje, Tijelo napominje da je ta stadionska infrastruktura u određenoj mjeri višefunkcionalna jer se ondje nalazi nogometni stadion s atletskom stazom, teretanom i niz drugih zatvorenih prostora. Time se povećavaju mogućnosti upotrebe stadiona za negospodarske namjene. Konačno, Tijelo napominje da elitna momčad plaća za upotrebu stadiona tržišnu zakupninu (vidjeti također odjeljak II.3.5. u nastavku), dok amaterski klubovi i ostali nekomercijalni korisnici mogu stadion koristiti besplatno. Time se dodatno ističe društveni doprinos stadiona zajednici.

               (89)

               Na temelju prethodno navedenog Tijelo donosi zaključak da je predmetna mjera razmjerna.

         3.5.
         Nepostojanje nepotrebnog narušavanja tržišnog natjecanja i trgovine

               (90)

               Kako bi potpora bila spojiva s funkcioniranjem sporazuma o EGP-u, negativni učinci te mjere potpore u smislu narušavanja tržišnog natjecanja i utjecaja na trgovinu između ugovornih strana moraju biti ograničeni i moraju ih nadmašiti pozitivni učinci u smislu doprinosa ciljevima od zajedničkog interesa.

               (91)

               Od samog početka Tijelo napominje da stadion financiran predmetnom državnom potporom ima prvenstveno lokalno i regionalno značenje. Tom se infrastrukturom ne namjeravaju privlačiti međunarodni događaji niti je namijenjena da se njome opsežnije koristi ikoji drugi komercijalni korisnik, osim elitne momčadi nogometnog kluba Sandefjord Fotball.

               (92)

               Elitna momčad za svoju upotrebu stadiona plaća zakupninu. Sadašnji se uvjeti zakupa temelje na pregovorima s privatnim vlasnicima stadiona. Stoga postoji pretpostavka da zakupnina odgovara tržišnim uvjetima. To se dodatno potvrđuje usporedbom s uobičajenom zakupninom za stadion koju plaćaju drugi klubovi, što su dostavila norveška nadležna tijela (vidjeti uvodnu izjavu 36.).

               (93)

               Tijelo ujedno napominje da je intenzitet potpore nizak i da se odgovarajućim doprinosom društva Sandefjord Fotball AS troškovima ulaganja dodatno smanjuje rizik od narušavanja.

               (94)

               Konačno, gospodarske djelatnosti koje provodi društvo Sandefjord Fotball AS imaju vrlo ograničen utjecaj na trgovinu i tržišno natjecanje unutar EGP-a, zbog lokalnog karaktera tog kluba. Njegova prodaja karata, suvenira, pokroviteljstva te djelatnosti oglašavanja prvenstveno su usmjerene na lokalnu zajednicu i na okrug Vestfold. Njegove djelatnosti na tržištu igrača isto su tako vrlo ograničene i usredotočene na Norvešku. Konačno, društvo Sandefjord Fotball AS nema nikakav izravan utjecaj na komercijalizaciju prava televizijskog prijenosa, kojima centralizirano upravlja Norveški nogometni savez, a na temelju tih prava od svih događaja prima samo vrlo ograničen prihod.

               (95)

               Tijelo stoga donosi zaključak da je svako eventualno narušavanje tržišnog natjecanja i trgovine predmetnom mjerom potpore ograničeno.

         3.6.
         Saldiranje i zaključak

               (96)

               Na temelju prethodno utvrđene ocjene, Tijelo je saldiralo pozitivne i negativne učinke prijavljene mjere. Tijelo donosi zaključak da narušavanja koja su posljedica predmetne mjere potpore ne utječu negativno na trgovinske uvjete u mjeri u kojoj bi to bilo suprotno zajedničkom interesu.

         4.   Zaključak

               (97)

               Na temelju podataka koje su dostavila norveška nadležna tijela, Tijelo je donijelo zaključak da je predmetni prijenos zemljišta državna potpora u smislu članka 61. stavka 1. Sporazuma o EGP-u. Tijelo je donijelo zaključak da je ta potpora spojiva s funkcioniranjem sporazuma o EGP-u,

         DONIJELO JE OVU ODLUKU:
   Članak 1.
   Predmetna državna potpora dodijeljena u korist društva Sandefjord Fotball AS spojiva je s funkcioniranjem sporazuma o EGP-u u skladu s njegovim člankom 61. stavkom 3. točkom (c).
   Članak 2.
   Ova je Odluka upućena Kraljevini Norveškoj.
   Članak 3.
   Vjerodostojan je samo tekst ove odluke na engleskom jeziku.

      Sastavljeno u Bruxellesu 23. rujna 2015.

            Za Nadzorno tijelo EFTA-e

         Sven Erik SVEDMAN

            Predsjednik

         Helga JÓNSDÓTTIR

            Članica kolegija

      (1)  Dodatne informacije o korisniku mogu se pronaći u Odluci br. 444/14/COL.

      (2)  Norveška nadležna tijela potvrdila su da je početni ulog iznosio 110 milijuna NOK. Međutim, klub je zatim uložio dodatnih 17 milijuna NOK u popravke i opremu, uglavnom u obliku rada kojeg su izvršili članovi kluba („dugnadsarbeid”).

      (3)  Smjernice Tijela o elementima državne potpore u prodaji zemljišta i zgrada tijela javne vlasti, donesene 17. studenoga 1999. Dokument je dostupan na sljedećoj adresi: http://www.eftasurv.int/state-aid/legal-framework/state-aid-guidelines/.

      (4)  U izvješću o procjeni vrijednosti procjenjuje se zajednička vrijednost parcela 152/96 i 152/97 na 31 milijun NOK. Iznos od 15 milijuna NOK proizlazi iz razdjeljivanja te procjene u skladu s odgovarajućim veličinama tih dviju parcela.

      (5)  Konačni troškovi iznose 12 milijuna NOK, a dodatni je trošak pokrilo poduzeće Pindsle Property AS.

      (6)  Tijekom zime elitna momčad trenira na umjetnom travnjaku, ali se koristi svlačionicama i drugim zatvorenim prostorima stadiona.

      (7)  Planira se postaviti teren s umjetnim travnjakom kako bi se omogućila veća uporaba.

      (8)  Članak 2. Direktive Komisije 2006/111/EZ od 16. studenoga 2006. o transparentnosti financijskih odnosa između država članica i javnih poduzeća, kao i financijskoj transparentnosti unutar određenih poduzeća (SL L 318, 17.11.2006., str. 17.), uključen u točku 1.a Priloga XV. Sporazumu o EGP-u.

      (9)  Presuda u predmetu Höfner i Elser protiv Macroton, C-41/90,EU:C:1991:161, stavci 21. – 22.; presuda u predmetu Pavlov i ostali, spojeni predmeti C-180/98 do C-184/98EU:C:2000:428; i presuda u predmetu Private Barnehagers Landsforbund protiv Nadzornog tijela EFTA-e, E-5/07, Izvješće Suda EFTA-e za 2008., str. 61., stavak 78.

      (10)  Presuda u predmetu Ministero dell'Economica e delle Finanze protiv Cassa di Risparmio di Firenze SpA, C-222/04,EU:C:2006:8, stavak 108.

      (11)  Presuda u predmetu SFEI i ostali C-39/94, EU:C:1996:285, stavci 60.–61.

      (12)  U tom kontekstu Tijelo se poziva i na odjeljak 2.2. točku (c) svojih Smjernica o prodaji zemljišta u kojoj se navodi da, kada se provodi procjena vrijednosti, „[o]bveze čije je ispunjenje barem djelomično u interesu kupca trebaju se procijeniti uzevši u obzir tu činjenicu”.

      (13)  Drugim riječima, troškovi kupnje koje snosi dotično javno tijelo.

      (14)  Presuda u predmetu Italija protiv Komisije, C-372/97, EU:C:2004:234, stavak 44.

      (15)  Presuda u predmetu Philip Morris Holland BV protiv Komisije, C-730/79, EU:C:1980:209, stavci 11.–12.; presuda u predmetu Fesil ASA i Finnfjord Smelteverk AS protiv Nadzornog tijela EFTA-e, spojeni predmeti E-5/04, E-6/04, E-7/04, Izvješće Suda EFTA-e za 2005. str. 117. stavak 94. i presuda u predmetu Libert i ostali, spojeni predmeti C-197/11 i C-203/11, EU:C:2013:288, stavci 76.–78.

      (16)  Vidjeti i Odluku br. 225/15/COL od 10. lipnja 2015. u kojoj se ne iznose nikakve primjedbe na potporu u obliku prijenosa zemljišta na nogometni klub Vålerenga Fotball, stavak 31.

      (17)  Općina Sandefjord kupila je zemljište koje je kasnije podijeljeno u parcele 152/96 i 152/97 za 3,7 milijuna NOK. Vrijednost od 1,9 milijuna NOK proizlazi iz razdjeljivanja tog iznosa u skladu s odgovarajućim veličinama tih dviju parcela.

      (18)  To je dodatno podržano izostankom nezavisne stručne procjene vrijednosti koja se zahtijeva u skladu s norveškim pravom trgovačkih društava za transakcije između trgovačkih društava iste grupe.

      (19)  Vidjeti i Odluku br. 225/15/COL od 10. lipnja 2015. u kojoj se ne iznose nikakve primjedbe na potporu u obliku prijenosa zemljišta na nogometni klub Vålerenga Fotball, uvodna izjava 65.

      (20)  Vidjeti posebno informacije iz Dokumenta br. 699518, str. 29.


title: 2014/16/ZVSP: Odluka Političkog i sigurnosnog odbora EUBAM Libya/1/2014 оd 14. siječnja 2014. o osnivanju odbora država doprinositeljica za misiju Europske unije za pomoć u integriranom upravljanju granica u Libiji (EUBAM Libya)

text:
               18.1.2014

               HR

               Službeni list Europske unije

               L 14/13

         ODLUKA POLITIČKOG I SIGURNOSNOG ODBORA EUBAM LIBYA/1/2014
   оd 14. siječnja 2014.
   o osnivanju odbora država doprinositeljica za misiju Europske unije za pomoć u integriranom upravljanju granica u Libiji (EUBAM Libya)
   (2014/16/ZVSP)
   POLITIČKI I SIGURNOSNI ODBOR,
   uzimajući u obzir Ugovor o Europskoj uniji, a posebno njegov članak 38. treći stavak,
   uzimajući u obzir Odluku Vijeća 2013/233/ZVSP od 22. svibnja 2013. o misiji Europske unije za pomoć u integriranom upravljanju granica u Libiji (EUBAM Libya) (1), a posebno njezin članak 10. stavak 3.,
   budući da:

               (1)

               Vijeće je na temelju članka 10. stavka 3. Odluke 2013/233/ZVSP ovlastilo Politički i sigurnosni odbor (PSO) za donošenje odgovarajućih odluka o osnivanju odbora država doprinositeljica (ODD) za misiju Europske unije za pomoć u integriranom upravljanju granica u Libiji (EUBAM Libya).

               (2)

               Zaključcima Europskog vijeća iz Göteborga od 15. i 16. lipnja 2001. uspostavljena su opća načela i aranžmani za doprinose trećih zemalja policijskim misijama. Vijeće je 10. prosinca 2002. odobrilo dokument pod nazivom „Savjetovanja i načini za doprinose država koje nisu članice EU-a civilnim operacijama EU-a za upravljanje krizama” u kojem su dalje razrađeni aranžmani za sudjelovanje trećih zemalja u operacijama civilnog upravljanja krizama, uključujući osnivanje ODD-a.

               (3)

               ODD bi trebao biti forum za raspravljanje o svim problemima povezanima s upravljanjem misijom EUBAM Libya s trećim državama doprinositeljicama. PSO, koji izvršava politički nadzor i strateško vodstvo misije EUBAM Libya, trebao bi uzeti u obzir stajališta ODD-a,

         DONIO JE OVU ODLUKU:
   Članak 1.
   Osnivanje i mandat
   1.   Osniva se odbor država doprinositeljica (ODD) za misiju Europske unije za pomoć u integriranom upravljanju granica u Libiji (EUBAM Libya).
   2.   Mandat ODD-a utvrđen je u dokumentu pod nazivom „Savjetovanja i načini za doprinose država koje nisu članice EU-a civilnim operacijama EU-a za upravljanje krizama”.
   Članak 2.
   Sastav
   1.   Članovi ODD-a su:

               —

               predstavnici svih država članica, i

               —

               predstavnici trećih država koje sudjeluju u misiji EUBAM Libya i pružaju doprinose.

         2.   Predstavnik Komisije također može prisustvovati sastancima ODD-a.
   Članak 3.
   Informacije primljene od voditelja misije
   Voditelj misije redovito prosljeđuje informacije ODD-u.
   Članak 4.
   Predsjedanje
   ODD-om predsjedava Visoki predstavnik Unije za vanjske poslove i sigurnosnu politiku ili njegov ili njezin predstavnik.
   Članak 5.
   Sastanci
   1.   Predsjednik redovito saziva ODD. Kada to zahtijevaju okolnosti, mogu se sazvati hitni sastanci na inicijativu predsjednika ili na zahtjev člana.
   2.   Predsjednik unaprijed dostavlja privremeni dnevni red i dokumente u vezi sa sastankom. Predsjednik je odgovoran za izvješćivanje PSO-a o rezultatima rasprava ODD-a.
   Članak 6.
   Povjerljivost
   1.   U skladu s Odlukom Vijeća 2013/488/EU od 23. rujna 2013. (2), na sastanke i rad ODD-a primjenjuju se sigurnosni propisi Vijeća. Predstavnici u ODD-u posebno prolaze odgovarajuću sigurnosnu provjeru.
   2.   Za rasprave u ODD-u vrijedi obveza čuvanja poslovne tajne, osim u mjeri u kojoj ODD jednoglasno odluči drukčije.
   Članak 7.
   Stupanje na snagu
   Ova Odluka stupa na snagu na dan donošenja.

      Sastavljeno u Bruxellesu 14. siječnja 2014.

            Za Politički i sigurnosni odbor

            Predsjednik

         W. STEVENS

      (1)  SJ L 138, 24.5.2013., str. 15.

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: Odluka Vijeća (EU) 2015/2025 od 26. listopada 2015. o sklapanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, o okvirnom sporazumu između Europske unije i Republike Tunisa o općim načelima sudjelovanja Republike Tunisa u programima Unije

text:
               13.11.2015

               HR

               Službeni list Europske unije

               L 297/1

         ODLUKA VIJEĆA (EU) 2015/2025
   od 26. listopada 2015.
   o sklapanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, o okvirnom sporazumu između Europske unije i Republike Tunisa o općim načelima sudjelovanja Republike Tunisa u programima Unije
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 212. u vezi s člankom 218. stavkom 6. drugim podstavkom točkom (a) i člankom 218. stavkom 7.,
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:

               (1)

               U skladu s Odlukom Vijeća (EU) 2015/575 (1), Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane (2), o okvirnom sporazumu između Europske unije i Republike Tunisa o općim načelima sudjelovanja Republike Tunisa u programima Unije (dalje u tekstu „Protokol”) potpisan je u ime Unije 17. ožujka 2015.

               (2)

               Cilj je Protokola utvrditi financijska i tehnička pravila koja Republici Tunisu omogućuju sudjelovanje u određenim programima Unije. Horizontalni okvir uspostavljen Protokolom navodi načela gospodarske, financijske i tehničke suradnje te omogućuje primanje tehničke pomoći, osobito financijske pomoći, koju Unija pruža u okviru tih programa Unije. Taj se okvir primjenjuje samo na one programe Unije za koje je u osnivačkim pravnim aktima predviđena mogućnost sudjelovanja Republike Tunisa. Sklapanje Protokola stoga ne povlači za sobom izvršavanje ovlasti na temelju raznih sektorskih politika koje se programima ostvaruju, a koje se izvršavaju pri uspostavi programâ.

               (3)

               Protokol bi trebalo odobriti,

         DONIJELO JE OVU ODLUKU:
   Članak 1.
   U ime Unije odobrava se Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, o okvirnom sporazumu između Europske unije i Republike Tunisa o općim načelima sudjelovanja Republike Tunisa u programima Unije (3).
   Članak 2.
   Predsjednik Vijeća u ime Unije daje obavijest predviđenu člankom 10. Protokola (4).
   Članak 3.
   Komisija je ovlaštena u ime Unije odrediti posebne uvjete za sudjelovanje Republike Tunisa u svakom pojedinom programu Unije, uključujući financijski doprinos koji treba platiti. Komisija obavješćuje odgovarajuću radnu skupinu Vijeća.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 26. listopada 2015.

            Za Vijeće

            Predsjednica

         F. MOGHERINI

      (1)  Odluka Vijeća (EU) 2015/575 od 17. prosinca 2014. o potpisivanju, u ime Europske unije, i privremenoj primjeni, Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, o okvirnom sporazumu između Europske unije i Republike Tunisa o općim načelima sudjelovanja Republike Tunisa u programima Unije (SL L 96, 11.4.2015., str. 1.).

      (2)  SL L 97, 30.3.1998., str. 2.

      (3)  Protokol je objavljen u SL L 96, 11.4.2015., str. 3., zajedno s odlukom o potpisivanju.

      (4)  Datum stupanja na snagu Protokola objavit će Glavno tajništvo Vijeća u Službenom listu Europske unije.


title: Odluka Vijeća 2003/202/ZVSP od 18. ožujka 2003. o pokretanju vojne operacije EU-a u bivšoj jugoslavenskoj republici Makedoniji

text:
               18/Sv. 002

               HR

               Službeni list Europske unije

               74

         32003D0202

               L 076/43

               SLUŽBENI LIST EUROPSKE UNIJE

               18.03.2003.

      ODLUKA VIJEĆA 2003/202/ZVSP
   od 18. ožujka 2003.
   o pokretanju vojne operacije EU-a u bivšoj jugoslavenskoj republici Makedoniji
   VIJEĆE EUROPSK UNIJE,
   uzimajući u obzir Ugovor o Europskoj uniji, a posebno njegov članak 17. stavak 2. i članak 25.,
   uzimajući u obzir Zajedničku akciju 2003/92/ZVSP od 27. siječnja 2003. o vojnoj operaciji Europske unije u bivšoj jugoslavenskoj republici Makedoniji (1), a posebno njezin članak 3.,
   budući da:

               (1)

               Predsjednik Trajkovski i glavni tajnik/visoki predstavnik razmijenili su pisma i 13. ožujka primljeno je novo pismo predsjednika Trajkovskog u kojem poziva Europsku uniju da započne operaciju u bivšoj jugoslavenskoj republici Makedoniji.

               (2)

               Vijeće je 7. veljače 2003. donijelo odluku o imenovanju zapovjednika operacija i zapovjednika vojnih snaga te o određivanju operativnog stožera snaga Europske unije u bivšoj jugoslavenskoj republici Makedoniji.

               (3)

               Politički i sigurnosni odbor (PSC) donio je 18. veljače 2003. odluku o uspostavljanju Odbora prinosnika za operaciju u bivšoj jugoslavenskoj republici Makedoniji.

               (4)

               Zaključeni su stalni dogovori o odnosima između EU-a i NATO-a i razmijenjena su pisma s NATO-om o oslobađanju sredstava i kapaciteta NATO-a za vojnu operaciju EU-a u bivšoj jugoslavenskoj republici Makedoniji.

               (5)

               Vijeće je 18. ožujka 2003. odobrilo operativni plan koji je u okviru pridruženog vojnog mišljenja podnio Politički i sigurnosni odbor.

               (6)

               Sjeverno-Atlantsko vijeće donijelo je odluku o okončanju operacije „Allied Harmony” u bivšoj jugoslavenskoj republici Makedoniji s učinkom od 31. ožujka 2003.

               (7)

               Predviđa se da će se trenutačni pregovori između SOFA-e i vlade bivše jugoslavenske republike Makedonije završiti prije okončanja operacije NATO-a.

               (8)

               U skladu s člankom 6. Protokola o stajalištu Danske, priloženom Ugovoru o Europskoj uniji i Ugovoru o osnivanju Europske zajednice, Danska ne sudjeluje u izradi i provedbi odluka i mjera Europske unije koje imaju obrambeno značenje. Danska ne sudjeluje u financiranju operacije,

         ODLUČILO JE:
   Članak 1.
   Vojna operacija Europske unije u bivšoj jugoslavenskoj republici Makedoniji započinje 31. ožujka 2003.
   Članak 2.
   Zapovjednik operacije ovime se bez odgode ovlašćuje za izdavanje aktivacijske zapovjedi (ACTORD) s ciljem započinjanja raspoređivanja snaga, prije prijenosa ovlasti nakon dolaska na poprište operacije i početka provođenja misije.
   Članak 3.
   Predviđeno trajanje operacije EU-a u bivšoj jugoslavenskoj republici Makedoniji je šest mjeseci. Politički i sigurnosni odbor na temelju mišljenja Vojnog odbora Europske unije (EUMC), s obzirom na stajalište zapovjednika operacija i uzimajući u obzir mišljenje Odbora prinosnika, daje Vijeću ovu preporuku za okončanje operacije. To slijedi nakon ocjene o ostvarenomu napretku prema ispunjavanju ciljeva EU-a.
   Članak 4.
   Ova Odluka stupa na snagu na dan donošenja.
   Članak 5.
   Ova se Odluka objavljuje u Službenom listu Europske unije.

      Sastavljeno u Bruxellesu 18. ožujka 2003.

            Za Vijeće

            Predsjednik

         G. PAPANDREOU

      (1)  SL L 34, 11.2.2003., str. 26.


title: Odluka Vijeća (ZVSP) 2017/1342 od 17. srpnja 2017. o izmjeni i produljenju Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya)

text:
               18.7.2017

               HR

               Službeni list Europske unije

               L 185/60

         ODLUKA VIJEĆA (ZVSP) 2017/1342
   od 17. srpnja 2017.
   o izmjeni i produljenju Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 22. svibnja 2013. donijelo Odluku 2013/233/ZVSP (1) o misiji Europske unije za pomoć u integriranom upravljanju granicama u Libiji (EUBAM Libya).

               (2)

               Politički i sigurnosni odbor (PSO) postigao je 19. siječnja 2016. dogovor o korištenju postojećom strukturom misije EUBAM Libya kako bi se planiralo moguć civilni angažman u području zajedničke sigurnosne i obrambene politike odnosno reforme sigurnosnog sektora s libijskom Vladom nacionalnog jedinstva na njezin zahtjev i doprinijelo naporima Misije potpore Ujedinjenih naroda u Libiji (UNSMIL) te je na temelju toga postigao dogovor o produljenju mandata misije EUBAM Libya za šest mjeseci. Nakon toga, 15. veljače 2016. Vijeće je donijelo Odluku (ZVSP) 2016/207 (2) o produljenju misije EUBAM Libya do 21. kolovoza 2016.

               (3)

               Vijeće je 4. kolovoza 2016. donijelo Odluku (ZSVP) 2016/1339 (3) o izmjeni Odluke 2013/233/ZVSP i njenom produljenju do 21. kolovoza 2017.

               (4)

               U Izjavi iz Malte iz 3. veljače 2017. o vanjskim aspektima migracija članovi Europskog vijeća posebno su naglasili da su nastojanja da se Libija stabilizira sada važnija nego ikad i da će Unija napraviti sve što je u njezinoj moći da doprinese tom cilju. U Libiji je izgradnja kapaciteta ključna kako bi vlasti stekle kontrolu nad kopnenim i morskim granicama i borile se protiv tranzita i aktivnosti krijumčarenja.

               (5)

               U svojim zaključcima o Libiji od 6. veljače 2017. Vijeće je posebno potvrdilo svoju punu potporu radu UNSMIL-a i zaključilo da će EUBAM Libya nastaviti surađivati s libijskim vlastima i pomagati im uzimajući u obzir moguću buduću civilnu misiju, kad uvjeti to dopuste, u području policije, vladavine prava i upravljanja granicama.

               (6)

               Dana 4. srpnja 2017. PSO je na temelju strateškog pregleda misije postigao dogovor o produljenju mandata misije EUBAM Libya do 31. prosinca 2018.

               (7)

               Visokom predstavnik Unije za vanjske poslove i sigurnosnu politiku („VP”) trebalo bi dopustiti da Europolu, Frontexu, Ujedinjenim narodima i Interpolu otkriva klasificirane podatke koji su izrađeni za potrebe misije EUBAM Libya u skladu s Odlukom Vijeća 2013/488/EU (4).

               (8)

               Odluku 2013/233/ZVSP trebalo bi stoga u skladu s time izmijeniti.

               (9)

               Misija EUBAM Libya provodit će se u kontekstu stanja koje se može pogoršati i koje bi moglo ugroziti ostvarenje ciljeva vanjskog djelovanja Unije kako su utvrđeni u članku 21. Ugovora,

         DONIJELO JE OVU ODLUKU:
   Članak 1.
   Odluka 2013/233/ZVSP mijenja se kako slijedi:

               1.

               Članak 2. zamjenjuje se sljedećim:
               „Članak 2.
               Ciljevi
               Misijom EUBAM Libya pomagat će se procesu planiranja sveobuhvatne reforme sektora civilne sigurnosti s ciljem pripremanja moguće civilne misije zajedničke sigurnosne i obrambene politike (ZSOP).
               Ciljevi su misije EUBAM Libya uključiti libijske vlasti i pomagati im u područjima upravljanja granicama, izvršavanja zakonodavstva i šireg kaznenopravnog sustava.”

               2.

               U članku 3. stavak 1. zamjenjuje se sljedećim:
               „1.   Za postizanje ciljeva iz članka 2. zadaci misije EUBAM Libya jesu:

                           (a)

                           obavješćivati planiranje EU-a o mogućoj civilnoj misiji ZSOP-a u području reforme sigurnosnog sektora i pri tome tijesno surađivati s Misijom potpore Ujedinjenih naroda u Libiji (UNSMIL) i doprinositi njezinim naporima te održavati vezu s legitimnim libijskim tijelima i drugim relevantnim sigurnosnim sugovornicima;

                           (b)

                           podupirati razvoj šireg okvira za upravljanje granicama, između ostalog pružanjem kapaciteta obalnoj policiji Ministarstva unutarnjih poslova (Glavna uprava za obalnu sigurnost), uključivanjem libijske obalne straže i poboljšanjem kontakata s legitimnim libijskim vlastima na južnim granicama;

                           (c)

                           podupirati izgradnju kapaciteta i strateško planiranje u okviru Ministarstva unutarnjih poslova za izvršavanje zakonodavstva u Tripoliju i razvoj koordinacijskih kapaciteta među mjerodavnim libijskim vlastima za borbu protiv organiziranog kriminala i terorizma;

                           (d)

                           podupirati širu izgradnju kapaciteta i pomagati Ministarstvu unutarnjih poslova u strateškom planiranju, uključujući uspostavu Radne skupine za reformu kaznenog pravosuđa i potencijalnih podskupina.”

               3.

               U članku 5. stavak 7. zamjenjuje se sljedećim:
               „7.   Civilni zapovjednik operacije, vođa delegacije Unije u Libiji i vođa misije EUBAM Libya međusobno se prema potrebi savjetuju. Savjetovanje se također prema potrebi provodi i s glavnim savjetnikom za rodna pitanja Europske službe za vanjsko djelovanje.”

               4.

               U članku 6. stavak 7. zamjenjuje se sljedećim:
               „7.   Vođa Misije usklađuje se, prema potrebi, s drugim akterima Unije na terenu. Vođa Misije, ne dovodeći u pitanje zapovjedni lanac, prima lokalne političke smjernice od vođe delegacije Unije u Libiji.”

               5.

               U članku 9. stavak 1. zamjenjuje se sljedećim:
               „1.   PSO izvršava, u okviru nadležnosti Vijeća i VP-a, politički nadzor i strateško vodstvo u pogledu misije EUBAM Libya. Vijeće ovlašćuje PSO za donošenje određenih odluka u tu svrhu u skladu s trećim stavkom članka 38. UEU-a. To ovlaštenje uključuje ovlasti za imenovanje vođe misije na prijedlog VP-a te za izmjenu dokumenata za planiranje. Vijeće i dalje ostaje nadležno za odlučivanje o ciljevima i prestanku misije EUBAM Libya.”

               6.

               U članku 11. stavak 4. zamjenjuje se sljedećim:
               „4.   Osoblje misije EUBAM Libya prije preuzimanja svojih dužnosti prolazi obaveznu sigurnosnu obuku u skladu s dokumentima za planiranje. Oni također prolaze redovnu obuku na terenu radi održavanja znanja, a tu obuku organizira dužnosnik za sigurnost misije.”

               7.

               U članku 13. stavku 1. posljednji stavak zamjenjuje se sljedećim:
               „Referentni financijski iznos namijenjen pokrivanju rashoda povezanih s misijom EUBAM Libya za razdoblje od 22. kolovoza 2016. do 30. studenoga 2017. iznosi 17 000 000 EUR.”

               8.

               U članku 15. stavak 4. zamjenjuje se sljedećim:
               „4.   VP je ovlašten otkrivati Europolu i Frontexu klasificirane podatke EU-a koji su izrađeni za potrebe misije EUBAM Libya u skladu s Odlukom 2013/488/EU.”.

               9.

               U članku 15. dodaju se sljedeći stavci:
               „5.   VP je ovlašten otkrivati UN-u klasificirane podatke EU-a koji su izrađeni za potrebe misije EUBAM Libya do razine ‚RESTREINT UE/EU RESTRICTED’ u skladu s Odlukom 2013/488/EU.
               6.   VP je ovlašten otkrivati INTERPOL-u klasificirane podatke EU-a koji su izrađeni za potrebe misije EUBAM Libya u skladu s Odlukom 2013/488/EU. Do zaključenja sporazuma između Unije i INTERPOL-a misija EUBAM Libya može otkrivati takve podatke Nacionalnim središnjim uredima INTERPOL-a država članica u skladu s dogovorima koji će se sklopiti između civilnog zapovjednika operacije i voditelja relevantnog Nacionalnog središnjeg ureda.
               7.   VP je ovlašten sklopiti dogovore potrebne za provedbu odredaba o razmjeni informacija iz ovog članka.
               8.   VP može delegirati ovlaštenja za otkrivanje podataka i mogućnost sklapanja sporazuma iz ovog članka na osobe podređene VP-u, na civilnog zapovjednika operacije i/ili na vođu Misije.”

               10.

               U članku 16. drugi stavak zamjenjuje se sljedećim:
               „Primjenjuje se do 31. prosinca 2018.”.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 17. srpnja 2017.

            Za Vijeće

            Predsjednica

         F. MOGHERINI

      (1)  Odluka Vijeća 2013/233/ZVSP od 22. svibnja 2013. o misiji Europske unije za pomoć u integriranom upravljanju granica u Libiji (EUBAM Libya) (SL L 138, 24.5.2013., str. 15.).

      (2)  Odluka Vijeća (ZVSP) 2016/207 od 15. veljače 2016. o izmjeni Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya) (SL L 39, 16.2.2016., str. 45.).

      (3)  Odluka Vijeća (ZVSP) 2016/1339 od 4. kolovoza 2016. o izmjeni i produljenju Odluke 2013/233/ZVSP o misiji Europske unije za pomoć u integriranom upravljanju granicama u Libiji (EUBAM Libya) (SL L 212, 5.8.2016., str. 111.)

      (4)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


2013/549/EU: Odluka Europskog parlamenta od 17. travnja 2013. o razrješnici za izvršenje općeg proračuna Europske unije za financijsku godinu 2011., dio VIII. – Europski ombudsman


title: Odluka (EU) 2015/44 Europskog parlamenta i Vijeća od 17. prosinca 2014. o mobilizaciji Europskog fonda za prilagodbu globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (zahtjev EGF/2013/014 FR/Air France iz Francuske)

text:
               14.1.2015

               HR

               Službeni list Europske unije

               L 8/18

         ODLUKA (EU) 2015/44 EUROPSKOG PARLAMENTA I VIJEĆA
   od 17. prosinca 2014.
   o mobilizaciji Europskog fonda za prilagodbu globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
   (zahtjev EGF/2013/014 FR/Air France iz Francuske)
   EUROPSKI PARLAMENT I VIJEĆE EUROPSKE UNIJE,
   uzimajući o obzir Ugovor o funkcioniranju Europske unije,
   uzimajući u obzir Uredbu (EZ) br. 1927/2006 Europskog parlamenta i Vijeća od 20. prosinca 2006. o osnivanju Europskog fonda za prilagodbu globalizaciji (1), a posebno njezin članak 12. stavak 3.,
   uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014. – 2020.) i stavljanju izvan snage Uredbe (EZ) br. 1927/2006 (2),
   uzimajući u obzir Uredbu Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014. – 2020. (3), a posebno njezin članak 12.,
   uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (4) te posebno njegovu točku 13.,
   uzimajući u obzir prijedlog Europske komisije,
   budući da:

               (1)

               Europski fond za prilagodbu globalizaciji (EGF) osnovan je radi pružanja dodatne potpore radnicima koji su otpušteni slijedom velikih strukturnih promjena u tokovima svjetske trgovine nastalih zbog globalizacije te kako bi im se pomoglo pri ponovnom uključivanju na tržište rada.

               (2)

               Europski fond za prilagodbu globalizaciji ne smije premašiti najveći godišnji iznos od 150 milijuna EUR (u cijenama iz 2011.), kako je utvrđeno člankom 12. Uredbe (EU, Euratom) br. 1311/2013.

               (3)

               Francuska je 20. prosinca 2013. predala zahtjev za mobilizaciju sredstava iz EGF-a u vezi s otpuštanjima u poduzeću Air France te ga je do 24. srpnja 2014. dopunjavala dodatnim podacima. Taj je zahtjev u skladu s uvjetima za određivanje financijskih doprinosa kako je utvrđeno člankom 10. Uredbe (EZ) br. 1927/2006. Komisija stoga predlaže mobilizaciju iznosa od 25 937 813 EUR.

               (4)

               EGF se stoga treba mobilizirati radi pružanja financijskog doprinosa u vezi sa zahtjevom koji je podnijela Francuska,

         DONIJELI SU OVU ODLUKU:
   Članak 1.
   U okviru općeg proračuna Europske unije za financijsku godinu 2014. mobilizira se Europski fond za prilagodbu globalizaciji kako bi se pružio iznos od 25 937 813 EUR u odobrenim sredstvima za preuzimanje obveza i odobrenim sredstvima za plaćanja.
   Članak 2.
   Ova se Odluka objavljuje u Službenom listu Europske Unije.

      Sastavljeno u Strasbourgu, 17. prosinca 2014.

            Za Europski parlament

            Predsjednik

         M. SCHULZ

            Za Vijeće

            Predsjednik

         B. DELLA VEDOVA

      (1)  SL L 406, 30.12.2006., str. 1.

      (2)  SL L 347, 20.12.2013., str. 855.

      (3)  SL L 347, 20.12.2013., str. 884.

      (4)  SL C 373, 20.12.2013., str. 1.


title: Odluka Europskog parlamenta (EU, Euratom) 2016/1460 od 28. travnja 2016. o razrješnici za izvršenje općeg proračuna Europske unije za financijsku godinu 2014., dio III. – Komisija

text:
               14.9.2016

               HR

               Službeni list Europske unije

               L 246/25

         ODLUKA EUROPSKOG PARLAMENTA (EU, EURATOM) 2016/1460
   od 28. travnja 2016.
   o razrješnici za izvršenje općeg proračuna Europske unije za financijsku godinu 2014., dio III. – Komisija
   EUROPSKI PARLAMENT,

               —

               uzimajući u obzir opći proračun Europske unije za financijsku godinu 2014. (1),

               —

               uzimajući u obzir konsolidirane godišnje financijske izvještaje Europske unije za financijsku godinu 2014. (COM(2015) 377 – C8-0199/2015) (2),

               —

               uzimajući u obzir izvješće Komisije o daljnjim mjerama u vezi s razrješnicom za financijsku godinu 2013. (COM(2015) 505) i radne dokumente službi Komisije priložene tom izvješću (SWD(2015) 194, SWD(2015) 195),

               —

               uzimajući u obzir Komunikaciju Komisije od 3. lipnja 2015. pod naslovom „Objedinjeni pregled postignuća uprave Komisije u 2014.” (COM(2015) 279) i njezine priloge,

               —

               uzimajući u obzir godišnje izvješće Komisije o ocjeni financija Unije na temelju postignutih rezultata (COM(2015) 313) i radne dokumente službi Komisije priložene tom izvješću (SWD(2015) 124, SWD(2015) 125),

               —

               uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2014. (COM(2015) 441) i radni dokument službi Komisije priložen tom izvješću (SWD(2015) 170),

               —

               uzimajući u obzir godišnje izvješće Revizorskog suda o izvršenju proračuna za financijsku godinu 2014., s odgovorima institucija (3), i tematska izvješća Revizorskog suda,

               —

               uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti povezanih transakcija, koju je podnio Revizorski sud za financijsku godinu 2014., u skladu s člankom 287. Ugovora o funkcioniranju Europske unije,

               —

               uzimajući u obzir preporuku Vijeća od 12. veljače 2016. o razrješnici koju Komisija treba dobiti za izvršenje proračuna za financijsku godinu 2014. (05583/2016 – C8-0042/2016),

               —

               uzimajući u obzir Komunikaciju Komisije od 8. listopada 2015. upućenu Europskom parlamentu, Vijeću i Revizorskom sudu o zaštiti proračuna Europske unije do kraja 2014. (COM(2015) 503),

               —

               uzimajući u obzir članke 317., 318. i 319. Ugovora o funkcioniranju Europske unije,

               —

               uzimajući u obzir članak 106.a Ugovora o osnivanju Europske zajednice za atomsku energiju,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 62., 164., 165. i 166.,

               —

               uzimajući u obzir članak 93. Poslovnika i Prilog V. Poslovniku,

               —

               uzimajući u obzir izvješće Odbora za proračunski nadzor i mišljenja drugih relevantnih odbora (A8-0140/2016),

               A.

               budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

               1.

               daje razrješnicu Komisiji za izvršenje općeg proračuna Europske unije za financijsku godinu 2014.;

               2.

               iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2014., dio III. – Komisija i izvršne agencije, kao i u Rezoluciji od 28. travnja 2016. o tematskim izvješćima Revizorskog suda u kontekstu razrješnice Komisiji za financijsku godinu 2014. (6);

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi Vijeću, Komisiji, Revizorskom sudu i Europskoj investicijskoj banci te nacionalnim parlamentima i nacionalnim i regionalnim revizijskim institucijama država članica te da ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL L 51, 20.2.2014.

      (2)  SL C 377, 13.11.2015., str. 1.

      (3)  SL C 373, 10.11.2015., str. 1.

      (4)  SL C 377, 13.11.2015., str. 146.

      (5)  SL L 298, 26.10.2012., str. 1.

      (6)  Usvojeni tekstovi od tog datuma, P8_TA(2016)0148 (vidjeti stranicu. 91. ovoga Službenog lista).


title: 2007/215/EZ: Odluka Vijeća od 29. siječnja 2007. o izmjeni Odluke 2004/676/EZ o Pravilniku o osoblju Europske obrambene agencije

text:
               18/Sv. 15

               HR

               Službeni list Europske unije

               70

         32007D0215

               L 095/21

               SLUŽBENI LIST EUROPSKE UNIJE

         ODLUKA VIJEĆA
   od 29. siječnja 2007.
   o izmjeni Odluke 2004/676/EZ o Pravilniku o osoblju Europske obrambene agencije
   (2007/215/EZ)
   VIJEĆE EUROPSKE UNIJE,
   uzimajući u obzir Zajedničku akciju Vijeća 2004/551/ZVSP od 12. srpnja 2004. o osnivanju Europske obrambene agencije (1), a posebno njezin članak 11. stavak 3. točku 3.1,
   uzimajući u obzir Odluku Vijeća 2004/676/EZ od 24. rujna 2004. o Pravilniku o osoblju Europske obrambene agencije (2), a posebno njezin članak 170. stavak 2.,
   uzimajući u obzir prijedlog Upravljačkog odbora Europske obrambene agencije,
   budući da:

               (1)

               Kako bi se osigurao usklađeniji pristup ljudskim resursima u europskoj državnoj službi, primjereno je uskladiti odredbe Pravilnika o osoblju Europske obrambene agencije s jednakovrijednim odredbama Pravilnika o osoblju za dužnosnike Europskih zajednica i Uvjeta zaposlenja ostalih službenika Europskih zajednica, a posebno s odredbama koje se odnose na naknadu za preseljenje, otpremninu, naknadu za uzdržavano dijete, poštovanje načela nediskriminacije i povlastice za agente koji su imenovani voditeljem jedinice, direktorom ili generalnim direktorom. Iz istog je razloga potrebno uzeti u obzir iskustvo stečeno primjenom tih odredaba Pravilnika o osoblju za dužnosnike Europskih zajednica i Uvjeta zaposlenja ostalih službenika Europskih zajednica.

               (2)

               Primjereno je nastaviti s usklađivanjem odredaba Pravilnika o osoblju Europske obrambene agencije s jednakovrijednim odredbama Pravilnika o osoblju za dužnosnike Europskih zajednica i Uvjeta zaposlenja ostalih službenika Europskih zajednica poštujući stečena prava osoblja Europske obrambene agencije prije stupanja na snagu tih izmjena i vodeći računa o njihovim opravdanim očekivanjima.

               (3)

               Od usvajanja Pravilnika o osoblju Europske obrambene agencije 2004., u tekstu je pronađeno više nedosljednosti. Potrebno ih je ispraviti.

               (4)

               Pravilnik o osoblju Europske obrambene agencije koji je utvrđen Odlukom 2004/676/EZ trebalo bi stoga na odgovarajući način izmijeniti,

         ODLUČILO JE:
   Članak 1.
   Odluka 2004/676/EZ mijenja se kako slijedi:

               1.

               U članku 5. stavku 4., prvi podstavak zamjenjuje se sljedećim:
               „4.   Za potrebe stavka 1., osoba ima invaliditet ako ima tjelesno ili mentalno oštećenje koje je trajno ili bi moglo biti trajno. Oštećenje se utvrđuje u skladu s postupkom utvrđenim člankom 37.”

               2.

               Članak 10. stavak 2. zamjenjuje se sljedećim:
               „2.   Član privremenog osoblja ne smije bez dopuštenja AACC-a prihvatiti ni od jedne vlade ili bilo kojeg drugog izvora izvan agencije nikakvo priznanje, odlikovanje, uslugu, dar ili plaćanje bilo koje vrste, osim za poslove obavljene prije imenovanja, odnosno tijekom posebnog dopusta radi obavljanja vojne ili neke druge nacionalne službe te u vezi s tom službom.”

               3.

               U članku 21., drugi stavak zamjenjuje se sljedećim:
               „Odredbe iz prethodnog stavka ne primjenjuju se na člana privremenog osoblja ili bivšeg člana privremenog osoblja koji svjedoči pred žalbenim vijećem ili pred stegovnim povjerenstvom u predmetu koji se odnosi na člana privremenog osoblja ili bivšeg člana privremenog osoblja.”

               4.

               U članku 27. stavku 1. točka (b) zamjenjuje se sljedećim:

                           „(b)

                           član privremenog osoblja prethodno je iste informacije otkrio Agenciji i dopustio je Agenciji rok koji ona odredi s obzirom na kompleksnost slučaja, za poduzimanje odgovarajućih radnji. Člana privremenog osoblja na odgovarajući se način obavješćuje o tom roku unutar 60 dana.”

               5.

               Članak 36. mijenja se kako slijedi:

                           (a)

                           u stavku 1. dodaje se sljedeći podstavak:
                           „Niti jedno radno mjesto nije rezervirano za državljane neke određene države članice.”;

                           (b)

                           u stavku 2., točka (e) zamjenjuje se sljedećim:

                                       „(e)

                                       dostavi dokaz o izvrsnom poznavanju jednog od jezika država članica sudionica i o zadovoljavajućem poznavanju nekog drugog jezika država članica sudionica na razini potrebnoj za obavljanje poslova.”

               6.

               Članak 39. mijenja se kako slijedi:

                           (a)

                           postojeći stavak 2. postaje stavak 3.;

                           (b)

                           umeće se novi stavak 2.:
                           „2.   Član privremenog osoblja koji je dvije godine bio na istom stupnju u svojem razredu automatski napreduje na sljedeći stupanj u tom razredu.
                           Ako se član privremenog osoblja imenuje načelnikom odjela, direktorom ili glavnim direktorom i tijekom prvih devet mjeseci uspješno obavlja nove dužnosti, on retroaktivno napreduje za jedan stupanj u razredu u kojem je bio kada je imenovanje stupilo na snagu. Zbog napredovanja njegova se osnovna mjesečna plaća povećava za postotnu razliku između prvog i drugog stupnja svakog razreda.”

               7.

               U članku 40. drugi stavak briše se.

               8.

               U članku 59., stavak 9. briše se.

               9.

               U članku 63. stavak 2. zamjenjuje se sljedećim:
               „2.   Naknada za preseljenje predviđena Prilogom V. člankom 6. dodjeljuje se članovima privremenog osoblja koje je navršilo četiri godine staža u službi. Član privremenog osoblja koji je navršio više od godinu dana, a manje od četiri godine staža u službi, prima naknadu za preseljenje razmjernu duljini staža u službi, s tim da se u obzir ne uzimaju nepune godine staža.”

               10.

               U Prilogu V. dodaje se sljedeći članak:
               „Članak 2.a
               Neovisno o članku 2. stavku 1., naknada za uzdržavano dijete zamjenjuje se sljedećim iznosima za sljedeća razdoblja:

                           1.2.2007. – 31.12.2007.

                           302,35 EUR;

                           1.1.2008. – 31.12.2008.

                           315,53 EUR.

                     Gornja se ljestvica preispituje svaki put kada se revidiraju primici od rada u skladu s člankom 59. Pravilnika o osoblju.”

               11.

               U Prilogu V., članak 3. stavak 2. zamjenjuje se sljedećim:
               „2.   Za svako uzdržavano dijete u smislu članka 2. stavka 2. koje ima manje od pet godina ili još uvijek ne pohađa redovno osnovnu ili srednju školu, iznos ove naknade određuje se u sljedećem iznosu:

                           1.2.2007. – 31.8.2007.

                           48,17 EUR;

                           1.9.2007. – 31.8.2008.

                           64,24 EUR;

                           1.9.2008. i kasnije

                           80,30 EUR.

                     Gornja se ljestvica preispituje svaki put kada se revidiraju primici od rada u skladu s člankom 59. Pravilnika o osoblju.”

               12.

               U Prilogu VI., članak 1. zamjenjuje se sljedećim:
               „Članak 1.
               1.   Član osoblja čiji radni odnos prestaje, ali ne zbog smrti ili invalidnosti, pri odlasku iz službe ima pravo na sljedeće:

                           (a)

                           ako je navršio manje od godinu dana staža u službi, na isplatu otpremnine koja je jednaka trostrukoj vrijednosti iznosa odbijenog od njegove osnovne plaće za doprinose za mirovinsko osiguranje, nakon što se odbiju svi iznosi koji su mu isplaćeni na temelju članaka 90. i 131. Pravilnika o osoblju;

                           (b)

                           u drugim slučajevima ima pravo:

                                       1.

                                       da se aktuarska vrijednost njegovih mirovinskih prava u Agenciji, ažurirana za stvarni datum prijenosa, prenese u mirovinski fond uprave ili organizacije ili mirovinskog fonda u okviru kojega ostvaruje mirovinska prava na temelju aktivnosti kojom se bavio u svojstvu zaposlene ili samozaposlene osobe, ili

                                       2.

                                       na uplatu aktuarske vrijednosti tih davanja u privatno mirovinsko osiguranje ili mirovinski fond po vlastitom izboru, pod uvjetom da predmetno osiguravajuće društvo ili fond jamče da:

                                                   i.

                                                   glavnica neće biti isplaćena;

                                                   ii.

                                                   mjesečni dohodak počet će se isplaćivati najranije od 60. godine života, a najkasnije od 65. godine života;

                                                   iii.

                                                   uključene su odredbe na temelju kojih se pravnim sljednicima nakon smrti dužnosnika isplaćuje mirovina za nadživjele osobe;

                                                   iv.

                                                   prijenos sredstava u drugo osiguravajuće društvu ili drugi fond odobrava se samo ako taj fond ispunjava uvjete utvrđene u točkama i., ii. i iii.

                     2.   Odstupajući od stavka 1. točke (b), član osoblja koji je od trenutka stupanja u službu radi ostvarivanja ili zadržavanja prava na mirovinu uplaćivao doprinose u nacionalni mirovinski sustav, privatno mirovinsko osiguranje ili mirovinski fond po vlastitom izboru koji ispunjavaju zahtjeve iz stavka 1., i kojem prestaje radni odnos, ali ne zbog smrti ili invalidnosti, ima prilikom napuštanja službe pravo na otpremninu u visini aktuarske vrijednosti njegovih mirovinskih prava stečenih tijekom radnog odnosa u Agenciji. U tom se slučaju iznosi uplaćeni radi ostvarivanja ili zadržavanja mirovinskih prava u okviru nacionalnog mirovinskog sustava primjenom članaka 90. i 131. odbijaju od iznosa otpremnine.
               3.   Ako je članu osoblja radni odnos prestao zbog udaljavanja s radnog mjesta, otpremnina koja mu se treba isplatiti ili, ovisno o slučaju, aktuarska protuvrijednost koju je potrebno prenijeti određuju se na temelju odluke donesene u skladu s člankom 146. Pravilnika o osoblju.”

         Članak 2.
   Ova Odluka stupa na snagu na dan donošenja. Objavljuje se u Službenom listu Europske unije.

      Sastavljeno u Bruxellesu 29. siječnja 2007.

            Za Vijeće

            Predsjednik

         Horst SEEHOFER

      (1)  SL L 245, 17.7.2004., str. 17.

      (2)  SL L 310, 7.10.2004., str. 9.